钦定古今图书集成/明伦汇编/交谊典/第054卷 > 《夏日宴宋五官宅观画障序》前人
## 钦定古今图书集成/明伦汇编/交谊典/第054卷 > 《夏日宴宋五官宅观画障序》前人

宋五官。芝庭袭誉，盛文史于三冬；桂幄凝驩，照绮罗
于九夏。樽浮绿蚁，每披仙雾之文；障列青牛，更写行
云之态。尔其龙编绣质，贸锦分花。隐映楼台，比窗帘
之在旦；参差花叶，若桃李之恒春。楚媛调弦，韩娥对
酒。虹桥度幔，鹊镜临妆。佩引琅玕，讵动怀风之韵；鞍
回玳瑁，唯奔逐日之姿。鱼鸟冷而相亲，泉石纷而在
翫。宋家斯近，虽别谢于登垣；秦氏未遥，自堪留于驻
马。惊鸿擅美，丹青贵近质之奇；吐凤摽华，宫征得缘
情之趣。递扬笔妙，式畅辞端。